Home / tweaks / Onionshare : Μοιραστείτε αρχεία οποιουδήποτε μεγέθους με ασφάλεια μέσω δικτύου Tor
dimitris in tweaks 5 October, 2017 11:11 pm χωρίς σχόλια
H Onionshare σας επιτρέπει να χρησιμοποιήσετε το δίκτυο Tor για να στείλετε αρχεία οποιουδήποτε μεγέθους με ασφάλεια, χωρίς να χρειάζεται να τα φορτώσετε σε μια υπηρεσία όπως το Dropbox ή να επιτρέψετε σε κάποιον τρίτο την πρόσβαση στο ιδιωτικό σας cloud.
Η Onionshare λειτουργεί με τη δημιουργία μίας προσωρινής «.onion» διεύθυνσης ιστού στο δίκτυο Tor, που μπορείτε να μοιραστείτε με ένα φίλο σας. Όταν τελειώσετε, μπορείτε να διακόψετε την κοινή χρήση, και η διεύθυνση δεν θα λειτουργεί πλέον. Φυσικά, αν σας ενδιαφέρει η ασφάλεια, φροντίστε να κρυπτογραφήσετε το μήνυμα με την .onion διεύθυνση που θα στείλετε στον φίλο σας.
Η υπηρεσία απαιτεί να εγκαταστήσετε την αντίστοιχη εφαρμογή στον υπολογιστή σας. Η εγκατάσταση αυτή είναι πολύ απλή. Όσοι έχετε Windows μπορείτε να κατεβάσετε αυτό το πρόγραμμα εγκατάστασης από το github και το μόνο που χρειάζεται είναι να το τρέξετε. Αντίστοιχα υπάρχει instaler και για τους χρήστες του Mac OS X. Τέλος υπάρχουν οδηγίες για τους χρήστες των Linux Debian, Ubuntu, και Fedora. Αν δεν τρέχετε καμία από τις παραπάνω linux διανομές, η εφαρμογή είναι ανοικτού κώδικα, έτσι ώστε να μπορείτε πάντα να την χτίσετε μόνοι σας ακολουθώντας τις σχετικές οδηγίες.
Το Onionshare είναι ένα απλό γραφικό πρόγραμμα και έχει ένα βασικό interface. Όταν το ανοίξετε θα μεταφερθείτε στο κύριο παράθυρο το οποίο έχει μια περιοχή όπου μπορείτε να μεταφέρετε τα αρχεία σας που θέλετε να μοιραστείτε καθώς και ένα κουμπί που μπορείτε να κάνετε κλικ για να τα προσθέσετε. Μόλις μαζέψετε όλα όσα θέλετε να μοιράσετε, κάντε κλικ στο κουμπί «Start Sharing».
Θα χρειαστούν μερικά δευτερόλεπτα για το Onionshare για να δημιουργήσει ένα url. Όταν θα έχει τα πάντα έτοιμα, θα εμφανιστεί μια διεύθυνση URL για να μπορείτε να στείλετε στους φίλους σας. Όταν τελειώσετε το μοίρασμα, απλά κάντε κλικ στο κουμπί “Stop Sharing” και o «.onion» σύνδεσμος δεν θα είναι πλέον διαθέσιμος.
Αφού έχετε τη διεύθυνση URL ενός Onionshare αρχείου, μπορείτε να περιηγηθείτε σε αυτή τη διεύθυνση χρησιμοποιώντας το πρόγραμμα περιήγησης Tor. Η σελίδα που θα δείτε είναι αρκετά απλή, και έχει εκτός από ένα download link για το αρχείο σας και διάφορες πληροφορίες.
Στην πραγματικότητα με το Onionshare, δημιουργείτε στον υπολογιστή σας ένα web server, και μοιράζετε όσο μεγάλα αρχεία θέλετε κατευθείαν από τον υπολογιστή σας. Αυτό σημαίνει ότι η ταχύτητα λήψης από τον αποδέκτη των αρχείων εξαρτάται από την δική σας ταχύτητα αποστολής. Παρόλα αυτά, σε σχέση με ένα παραδοσιακό web server ή με ένα απλό ftp, η όλη σύνδεση περνά μέσα από τον Tor δίκτυο και έτσι είναι σχετικά ανώνυμη και ασφαλής.
Updated on 05/10/2017 23:11 by dimitris
Previous Previous post: Microsoft Edge διαθέσιμος για iOS και Android…
Next Next post: Firefox 56.0.1 λήψη πριν την επίσημη κυκλοφορία